KIRJALLINEN KYSYMYS E-1476/02

esittäjä(t): Cristiana Muscardini (UEN) komissiolle

(27. toukokuuta 2002)

Aihe: Henkilötietojen varkaudet Yhdysvalloissa

Italialaisessa Corriere della Sera -sanomalehdessä julkaistiin lauantaina 4. toukokuuta artikkeli, jossa käsiteltiin Yhdysvaltain viranomaisia huolestuttavaa uutta ilmiötä. Yhdysvalloissa on luotu todelliset henkilötietojen markkinat, joilla myydään muun muassa salaisia sosiaaliturvatunnuksia ja luottokorttien neljäätoista numeroa. Virallisten arvioiden mukaan 500 000700 000 yhdysvaltalaista joutuu joka vuosi tällaisen varkauden kohteeksi. Yhdysvaltain oikeusministeri John Ashcroftin suurin huolenaihe on terrorismi (kaksi yhdeksästätoista WTC:n tornien tuhoajasta käytti väärennettyjä New Jerseyn ajokortteja). Vaikka ilmiö on peräisin Yhdysvalloista, henkilötietojen myynnissä käytettävä väline on maailmanlaajuinen Internet.

1. Onko komissio tietoinen näistä huolestuttavista tiedoista?

2. Onko olemassa arvioita tällaisten rikosten esiintymisestä EU:n jäsenvaltioissa?

3. Onko komissio jo varoittanut Europolia, jotta se voisi aloittaa tätä uudentyyppistä rikosta koskevat perusteelliset tutkimukset?

4. Eikö komissio katso Yhdysvaltojen tapahtumien valossa, että olisi välttämätöntä säädellä Internetiä ainakin henkilötietojen käsittelyn turvallisuuden osalta?

Frederik Bolkesteinin komission puolesta antama vastaus

(16. heinäkuuta 2002)

1. Komissio on tietoinen tunnistetietoihin kohdistuvien varkauksien lisääntymisestä (yksilöiden henkilö-, pankki- ja maksuvälinetietojen väärinkäyttö), mikä on rahoitusalan uhkana Yhdysvalloissa ja Kanadassa. Tunnistetietoihin kohdistuvista varkauksista alustettiin ja keskusteltiin hiljattain petostentorjunnan asiantuntijaryhmässä, jonka tehtävänä on ohjata muihin maksuvälineisiin kuin käteisrahaan liittyvien petosten ja väärennysrikosten torjuntaa koskevan toimintasuunnitelman täytäntöönpanoa(1).

2. Koko rahoitusalan kattavat tilastot ovat saatavissa tällä hetkellä ainoastaan Yhdistynessä kuningaskunnassa, jossa tunnistetietoihin kohdistuvat varkaudet ovat nopeimmin kasvava petosten laji, joka on lisääntynyt 165 prosenttia vuodesta 1999 vuoteen 2001 (jolloin kirjattiin 53 000 tapausta).

3. Ei ole, mutta Europol osallistui edellä mainittuun kokoukseen.

4. Henkilötietojen suojaa säädellään Euroopan unionissa kahdella direktiivillä eli yleisdirektiivillä ja televiestintäalaa koskevalla direktiivillä(2). Kumpaankiin sisältyy henkilötietojen käsittelyä rajoittavia ja suojaavia säännöksiä, jotka koskevat myös Internetiä. Näissä direktiiveissä määritellään henkilötietojen oikeutetun käsittelyn laajuus ja luonne, säädetään turvatoimenpiteistä ja edellytetään riittävien oikeudellisten ja muiden toimenpiteiden luomista rikkomistapausten varalle. Henkilötietojen keruuta ja sen jälkeistä käyttöä koskevat rajat ovat unionissa yleisesti paljon tiukemmat kuin Yhdysvalloissa.

Sähköistä liiketoimintaa harjoittavien kauppiaiden tietokantoihin kohdistuvat turvarikkomukset, joissa hakkerit pääsevät käsiksi asiakkaiden henkilötietoihin ja luottokorttinumeroihin, aiheuttavat myös suurta huolta. Edellä mainitun petostentorjunnan toimintasuunnitelman yhteydessä keskustellaan ehkäisevistä toimenpiteistä, kuten maksuvälinekortit hyväksyville online-kauppiaille asetetuista turvavaatimuksista. Muihin maksuvälineisiin kuin käteisrahaan liittyvien petosten ja väärinkäytösten torjunnasta 28. toukokuuta 2001 tehdyn puitepäätöksen(3) lisäksi on myös ryhdytty toimiin Internetin turvallisuuden lisäämiseksi. Komissio antoi vielä 19. huhtikuuta 2002 puitepäätösehdotuksen tietojärjestelmiin kohdistuvista hyökkäyksistä(4), jolla puututaan tietojärjestelmiin kohdistuviin vakavimpiin uusrikollisuuden muotoihin ja edistetään tietoturvaa varmistamalla, että Euroopan lainkäyttöviranomaiset voivat ryhtyä tämäntyyppisen tietoverkkorikollisuuden vastaisiin toimenpiteisiin.

(1) Komission tiedonanto muihin maksuvälineisiin kuin käteisrahaan liittyvien petosten ja väärennysrikosten torjunnasta, KOM(2001) 11 lopullinen, http://europa.eu.int/comm/internal_market/en/finances/payment/fraud/index.htm.

(2) Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24. lokakuuta 1995 annettu Euroopan parlamentin ja neuvoston direktiivi 95/46/EY, EYVL L 281, 23.11.1995, ja henkilötietojen käsittelystä ja yksityisyyden suojasta televiestinnän alalla 15. joulukuuta 1997 annettu Euroopan parlamentin ja neuvoston direktiivi 97/66/EY, EYVL L 24, 30.1.1998, on määrä saattaa ajantasalle ja korvata uudella direktiivillä, jonka parlamentti ja neuvosto hyväksyvät virallisesti heinäkuussa 2002.

(3) EYVL L 149, 2.6.2001.

(4) KOM(2002) 173 lopullinen.